Diari Oficial de la Generalitat Valenciana


Sumari del DOGV 9585, del 28-04-2023 (2023/4300)

RESOLUCIÓ de 19 d'abril de 2023, de la directora general de Relacions amb Les Corts, de la Presidència de la Generalitat, per la qual es publica el Conveni marc de col·laboració entre la Generalitat, a través de Conselleria de Sanitat Universal i Salut Pública, i el Consell Valencià de Col·legis de Farmacèutics, per a la realització d'activitats de col·laboració en matèria de formació i ajuda mútua.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9585

Data del DOGV
:   28-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4300


Data del document
:   19-04-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 19 d'abril de 2023, de la directora general de Relacions amb Les Corts, de la Presidència de la Generalitat, per la qual es publica el Conveni marc de col·laboració entre la Generalitat, a través de Conselleria de Sanitat Universal i Salut Pública, i el Consell Valencià de Col·legis de Farmacèutics, per a la realització d'activitats de col·laboració en matèria de formació i ajuda mútua. [2023/4300]  
  
La Generalitat, a través de Conselleria de Sanitat Universal i Salut Pública, i el Consell Valencià de Col·legis de Farmacèutics han subscrit, prèvia tramitació reglamentària, el dia 6 d'abril de 2023, el conveni marc per a la realització d'activitats de col·laboració en matèria de formació i ajuda mútua, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 18 d'abril de 2023 i número 337/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 19 d'abril de 2023.- La directora general de Relacions amb Les Corts: Ana Belén Domínguez Cana.  
  
  
Conveni marc de col·laboració entre la Generalitat, a través de la Conselleria de Sanitat Universal i Salut Pública, y el Consell Valencià de Col·legis de Farmacèutics, per a la realització d'activitats de col·laboració en matèria de formació i ajuda mútua.  
  
Reunits  
D'una part, el conseller de Sanitat Universal i Salut Pública, Miguel Mínguez Pérez, en representació de l'Administració de la Generalitat, nomenat pel Decret 13/2022, de 14 de maig, del president de la Generalitat, conforme al que es disposa en l'article 28.g de la Llei 5/1983, de 30 de desembre, del Consell, en l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i en els articles 47 i 50 de la Llei 40/2015, d'1 d'octubre, de règim jurídic del sector públic, en relació amb l'article 4 del Decret 185/2020, de 16 de novembre, del Consell, pel qual aprova el Reglament orgànic i funcional de la Conselleria de Sanitat Universal i Salut Pública, i facultat per a la firma del present conveni per acord del Consell en data 10 de març de 2023.  
  
I d'una altra, la presidenta del Consell Valencià de Col·legis de Farmacèutics, Rosa Arnau Salvador, i en representació d'aquest, en nom dels col·legis oficials farmacèutics d'Alacant, Castelló i València, facultada per a la signatura del present conveni segons, es reflecteix en l'escriptura de poder de data 5 de gener de 2023, número de protocol 56, davant el notari de València Joaquin Serrano Yuste.  
Les dues parts, reconeixent-se mútuament capacitat jurídica suficient, subscriuen el present document i, a aquest efecte,  
  
Exposen  
  
Primer  
La Conselleria de Sanitat Universal i Salut Pública és el departament del Consell encarregat de la direcció i execució de la política d'aquest en matèria de sanitat, i exerceix les competències en matèria de sanitat, salut pública, farmàcia, avaluació, investigació, qualitat i atenció al pacient que legalment té atribuïdes a aquest efecte, d'acord amb el que es preveu en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
  
Segon  
El Consell Valencià de Col·legis de Farmacèutics és una corporació de dret públic, amb personalitat jurídica pròpia i plena capacitat d'obrar per al desenvolupament dels seus fins, entre els quals hi ha la coordinació dels col·legis professionals que l'integren i relacionar-se, en nom d'aquests, amb les institucions de la Generalitat, en particular amb el Govern Valencià, a fi de facilitar la mútua col·laboració i entesa per a la millor satisfacció dels interessos socials i professionals la defensa dels quals tenen respectivament encomanada.  
  
Tercer  
La Llei 6/1998, de 22 de juny, d'ordenació farmacèutica de la Comunitat Valenciana, en l'article 8, estableix entre les funcions de les oficines de farmàcia la col·laboració en els programes que promoguen les autoritats sanitàries o la corporació farmacèutica sobre garantia de qualitat de l'assistència farmacèutica, garantia de qualitat de l'atenció sanitària en general, promoció i protecció de la salut, prevenció de la malaltia i educació sanitària.  
Tenint en compte que tant la Conselleria de Sanitat Universal i Salut Pública com el Consell Valencià de Col·legis de Farmacèutics tenen com a fi comú la protecció i la promoció de la salut, així com la prevenció de la malaltia i l'educació sanitària, i que aquesta finalitat s'aconseguiria amb més eficàcia conjuminant criteris, esforços i mitjans, està degudament justificat establir un conveni marc de col·laboració en totes aquelles matèries que siguen un objectiu comú en les dues institucions amb la finalitat de desenvolupar les accions necessàries de cooperació, amb la finalitat de fomentar la millora contínua de la salut de la ciutadania. Les obligacions derivades de cada àmbit de col·laboració podran determinar-se en els oportuns convenis singulars que a aquest efecte se subscriguen, si així ho aconsellen les característiques de la col·laboració acordada.  
Per tot això les dues parts, en la representació que cadascuna exerceix, acorden subscriure aquest conveni conformement a les següents  
  
  
Clàusules  
  
Primera. Objecte del conveni  
Constitueix l'objecte d'aquest conveni establir un marc de col·laboració en matèria de salut pública, entre la Conselleria de Sanitat Universal i Salut Pública i el Consell Valencià de Col·legis de Farmacèutics, per a coordinar les actuacions i serveis que es presten en aquest àmbit, i desenvolupar accions de suport a la formació i difusió de la informació sanitària, i participació activa en programes que contribuïsquen a la millora de la promoció i protecció de la salut, prevenció de la malaltia i educació sanitària en tots els àmbits de la salut pública.  
  
De manera específica, les accions que es concreten en la clàusula segona s'agrupen entorn de quatre àrees d'actuació: 1) activitats de formació en matèria sanitària, tant als professionals de les oficines de farmàcia com a la ciutadania; 2) campanyes d'informació a la ciutadania en matèria de promoció de la salut i prevenció de riscos per a la salut, així com la seguretat alimentària, la sanitat ambiental i la seguretat química; 3) participació en programes experimentals d'assistència tècnica o projectes d'investigació degudament autoritzats, i 4) col·laboració en aquelles actuacions i serveis en matèria de salut pública que contribuïsquen a la protecció i promoció de la salut de la població dins del marc de col·laboració entre les dues entitats.  
  
Totes les activitats que es deriven de l'objecte del present conveni es concretaran en els convenis singulars derivats d'aquest  
  
Segona. Obligacions de les parts  
Les actuacions i els serveis que hauran de ser desenvolupats, preferentment, per les institucions firmants, comprendran els aspectes següents:  
A) Obligacions de la Conselleria de Sanitat Universal i Salut Pública.  
La Conselleria de Sanitat Universal i Salut Pública, a través de la Direcció General de Salut Pública i Addiccions, es compromet d'acord amb les clàusules d'aquest conveni a:  
Col·laborar amb el Consell Valencià de Col·legis de Farmacèutics, a través dels col·legis oficials de farmacèutics d'Alacant, Castelló i València, en activitats de formació continuada del col·lectiu farmacèutic en temes de l'àmbit de la salut pública, a fi de millorar la prestació dels serveis requerits per l'Administració i la societat valenciana. D'igual manera, col·laborar en les activitats de formació dirigides a la ciutadania.  
Col·laborar amb el Consell Valencià de Col·legis de Farmacèutics, a través dels col·legis oficials de farmacèutics d'Alacant, Castelló i València, en campanyes de difusió d'informació en matèria de salut pública a fi de conscienciar la ciutadania sobre la protecció i la promoció de la salut i oferir un millor servei a la societat valenciana.  
  
Col·laborar en el foment de la investigació i divulgació científica relacionades amb la salut pública.  
Col·laborar en la coordinació d'actuacions, serveis i intercanvi d'informació que es presten en matèria de salut pública, sense menyscapte de qualsevol altra actuació que puga desenvolupar-se conformement amb els requisits normatius vigents a fi de millorar en la protecció de la salut de les persones.  
B) Obligacions del Consell Valencià de Col·legis de Farmacèutics a través dels col·legis oficials de farmacèutics d'Alacant, Castelló i València.  
Els col·legis oficials de farmacèutics d'Alacant, Castelló i València es comprometen a executar, en els termes estipulats en aquest conveni, les actuacions en els àmbits següents:  
Activitats de formació del col·lectiu farmacèutic. Els col·legis oficials de farmacèutics d'Alacant, Castelló i València desenvoluparan activitats de formació professional amb la col·laboració de la Conselleria de Sanitat Universal i Salut Pública destinades a millorar el nivell científic i professional del col·lectiu farmacèutic a fi de prestar els serveis adaptats a les necessitats requerides per la Conselleria de Sanitat Universal i Salut Pública, en el marc de les funcions exercides en l'àmbit de la salut pública, amb els continguts que determine el centre directiu de la conselleria amb competències en la matèria.  
  
Campanyes d'informació a les persones en matèria de prevenció de riscos per a la salut.   
Els col·legis oficials de farmacèutics d'Alacant, Castelló i València i la Conselleria de Sanitat Universal i Salut Pública, col·laboraran en la realització de quantes accions es consideren necessàries, relacionades amb la informació i formació a les persones en diferents matèries relacionades amb la salut pública.  
Investigació i divulgació científica. És objecte d'aquest conveni fomentar la col·laboració entre les parts en el desenvolupament i avaluació d'activitats d'investigació i divulgació científica conjuntes.  
Col·laboració en la coordinació d'actuacions, serveis i intercanvi d'informació que es presten en matèria de salut pública. Sense menyscapte de qualsevol altra actuació que puga desenvolupar-se d'acord amb els requisits normatius vigents a fi de millorar en la protecció de la salut de les persones.  
C) Les obligacions derivades de cada àmbit de col·laboració es determinaran, si escau, en els oportuns convenis singulars que a aquest efecte es puguen subscriure.  
  
Tercera. Difusió de les activitats  
En la difusió de les activitats que es desenvolupen a l'empara d'aquest conveni, figuraran de manera expressa les dues parts signants. En relació amb la publicitat i activitats que les dues institucions facen a través de qualsevol mitjà de comunicació social, derivades de l'aplicació del present conveni, es farà constar expressament la col·laboració de la Conselleria de Sanitat Universal i Salut Pública i el Consell Valencià de Col·legis de Farmacèutics.  
  
Quarta. Compliment de la llei orgànica de protecció de dades personals  
Cadascuna de les parts serà responsable del compliment de la normativa reguladora del tractament de dades de caràcter personal, i es compromet a respectar els principis, disposicions i mesures de seguretat previstes en la Llei orgànica 3/2018, de 5 de desembre, de protecció de dades personals i garantia dels drets digitals, com també el que es disposa en el Reglament (UE) 2016/679 del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament General de protecció de dades).  
  
Quinta. Comissió de seguiment  
A l'efecte del qual es preceptua en l'article 49.f de la Llei 40/2015, d'1 d'octubre, de règim jurídic del sector públic, s'establirà un control periòdic de les actuacions d'aquest conveni mitjançant reunions de les parts convenients, que es concretaran a la firma del conveni, que no podran ser inferiors a quatre reunions durant la vigència d'aquest.  
  
S'estableix, com a mecanisme de desenvolupament del projecte, seguiment, vigilància i control de l'execució d'aquest conveni i dels compromisos adquirits pels firmants, una comissió mixta de treball, seguiment i control, integrada per un mínim de dues persones, una en representació del Consell Valencià de Col·legis de Farmacèutics i una en representació de la conselleria amb competències en matèria de sanitat, que seran designades pel titular de la Direcció General de Salut Pública i Addiccions i per qui exercisca la presidència del Consell Valencià de Col·legis de Farmacèutics. En la composició de la comissió es vetlarà per la presència paritària d'homes i dones de conformitat amb la Llei 9/2003.  
A requeriment de la comissió, podran crear-se grups de treball als quals poden assistir persones tècniques competents de les dues institucions. La comissió es reunirà quan ho sol·licite alguna de les parts i ateses les necessitats de desenvolupament del conveni, una vegada definit el cronograma, en benefici de la consecució òptima de l'objecte de l'acord i almenys una vegada a l'any.  
Les actes i acords que s'emeten en el desenvolupament i execució de les funcions d'aquest òrgan de seguiment hauran de remetre's a la Direcció General de Salut Pública i Addiccions i al Consell Valencià de Col·legis de Farmacèutics.  
Són funcions de la comissió, a més de les que determina l'article 9 del Decret 176/2014, de 10 d'octubre, del Consell:  
a) Aprovar, si escau, la relació de persones de les dues institucions que participaran en les activitats que es deriven de l'objecte d'aquest conveni.  
b) Establir el calendari d'actuacions.  
c) Fer les propostes que siguen necessàries per al millor compliment de l'objecte del conveni.  
d) Resoldre els problemes d'interpretació i compliment que puguen plantejar-se durant el seu desenvolupament i execució.  
  
Sisena. Àmbit, eficàcia i duració del conveni  
L'àmbit territorial d'aplicació d'aquest conveni és el de la Comunitat Valenciana.  
Aquest conveni farà efecte des de la seua subscripció i tindrà una vigència de quatre anys.  
En qualsevol moment abans de la finalització del termini previst en l'apartat anterior, els firmants del conveni podran acordar-ne unànimement la pròrroga per un període de fins a quatre anys addicionals o la seua extinció.  
  
Setena. Modificació  
Les parts podran acordar la modificació parcial o total dels termes d'aquest conveni per a assegurar-ne la viabilitat o adaptar-lo a les noves necessitats. Aquestes modificacions hauran de constar per escrit, i podran adoptar la forma d'addenda de modificació de l'actual conveni.  
  
Per a la realització de la modificació del conveni, d'acord amb l'article 12 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, es requereixen els mateixos tràmits que els previstos per a la subscripció del conveni inicial.  
  
Huitena. Extinció i resolució  
Són causes de resolució del conveni:  
a) El transcurs del termini de vigència del conveni sense haver-se'n acordat la pròrroga.  
b) El mutu acord de les parts.  
c) Incompliment de les obligacions i compromisos assumits per part d'alguna de les parts firmants. En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o compromisos que es consideren incomplits.  
d) Decisió judicial declaratòria de la nul·litat d'aquest conveni.  
e) Per qualsevol altra causa diferent de les anteriors prevista en aquest conveni o en la normativa vigent.  
En el cas que es resolga aquest conveni, les dues parts es comprometen, en la mesura que siga possible, a finalitzar el desenvolupament de les accions ja iniciades en el moment de la notificació de la resolució. Aquesta finalització no afectarà el desenvolupament i la conclusió del programa anual que estiga en execució per a l'exercici en què es fa la denúncia.  
Qualsevol de les parts podrà renunciar a aquest conveni comunicant-ho a l'altra, amb un termini mínim de tres mesos a la data que es done per finalitzat.  
  
Novena. Clàusula de no despesa  
L'aplicació i execució d'aquest acord de cooperació i col·laboració, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Desena. Transparència i publicitat  
Se li haurà de donar la publicitat prevista en l'art. 20 del Decret 176/2014, de 10 d'octubre, del Consell  
S'hauran de complir les obligacions de publicitat derivades del qual es disposa en la Llei 19/2013, de 9 de desembre, de transparència, accés a la informació pública i bon govern.  
Així mateix, una vegada subscrit el conveni haurà de publicar-se en el Portal de Transparència de la Generalitat GVA-Oberta, de conformitat amb la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
Onzena. Règim jurídic  
Aquest conveni té caràcter administratiu i està exclòs de l'àmbit d'aplicació de la llei de contractes del sector públic vigent. Es regeix per la Llei 40/2015, d'1 d'octubre, de règim jurídic del sector públic, i el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
I en prova de conformitat, així com la deguda constància de tot el que s'ha convingut, les parts convenients signen aquest conveni, per duplicat exemplar, al lloc i en la data indicats a l'encapçalament.  
  
6 d'abril de 2023  
  
  
Per l'Administració de la Generalitat,  
el conseller de Sanitat Universal  
i Salut Pública  
  
Miguel Mínguez Pérez Pel Consell Valencià de Col·legis de Farmacèutics,  
la presidenta  
  
Rosa Arnau Salvador